Broj: 711-I-2029-M-374/22-02-23

Zagreb, 9. rujna 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Dragana Lučića, direktora trgovačkog društva Bjelovarsko-bilogorske vode d.o.o. do 29. travnja 2022.**,za davanjem mišljenja Povjerenstva, na 185. sjednici, održanoj 9. rujna 2022., daje sljedeće

**MIŠLJENJE**

**Dragan Lučić, povodom obavljanja funkcije direktora trgovačkog društva Bjelovarsko-bilogorske vode d.o.o. do 29. travnja 2022., ne smatra se obveznikom iz članka 3. stavka 1. točke 40. ZSSI/21-a te nije dužan Povjerenstvu podnositi imovinsku karticu, budući je u primjerenom roku od stupanja ZSSI/21-a na snagu razriješena okolnost temeljem koje bi bio smatran obveznikom.**

Obrazloženje

Zahtjev za davanjem mišljenja Povjerenstva podnio je Dragan Lučić, direktor trgovačkog društva Bjelovarsko-bilogorske vode d.o.o. do 29. travnja 2022.U knjigama ulazne pošte Povjerenstva zahtjev je zaprimljen 31. kolovoza 2022. pod poslovnim brojem 711-U-7561-M-374/22-01-2, povodom kojeg se vodi predmet broj M-374/22.

Člankom 3. stavkom 1. točkom 40. ZSSI/21-a, propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave, obveznici u smislu navedenoga Zakona.

Uvidom u registar Trgovačkog suda u Bjelovaru utvrđeno je da je jedini osnivač trgovačkog društva Bjelovarsko-bilogorske vode d.o.o. Bjelovarsko-bilogorska županija slijedom čega su predsjednik i članovi Uprave tog trgovačkog društva obveznici u smislu ZSSI/21-a. Daljnjim uvidom u spomenute podatke utvrđeno je da je nad navedenim trgovačkim društvom Rješenjem Trgovačkog suda u Bjelovaru broj St-112/2022 od 29. travnja 2022. otvoren stečajni postupak te da je imenovana stečajna upraviteljica.

Člankom 8. stavkom 3. i 4 ZSSI/21-a propisano je da su obveznici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U zahtjevu podnositelj navodi da je do 31. ožujka 2022. obnašao dužnost direktora u trgovačkom društvu Bjelovarsko-bilogorske vode d.o.o. kojemu je osnivač Bjelovarsko-bilogorska županija. Dalje navodi da mu je odlukom Skupštine navedenog trgovačkog društva 31. ožujka 2022. prestala dužnost zaposlenika u navedenom društvu te je od 1. travnja 2022. zaposlen u Upravnom odjelu za prostorno uređenje, gradnju, zaštitu okoliša i zaštitu prirode u Bjelovarsko-bilogorskoj županiji. Dana 29. travnja 2022. otvoren je stečajni postupak te je imenovana stečajna upraviteljica te podnositelj navodi da nakon toga nema ingerenciju u domeni odgovorne osobe navedenog društva.

Zahtjevu za mišljenje priložen je dopis direktora trgovačkog društva Bjelovarsko-bilogorske vode d.o.o. Dragana Lučića, Broj 11/22, od 29. ožujka 2022., Odluka Skupštine trgovačkog društva Bjelovarsko-bilogorske vode d.o.o. o prestanku radnog odnosa direktora Dragana Lučića društva Bjelovarsko-bilogorske vode d.o.o. i ostanka na poziciji kao odgovorne sobe u društvu Bjelovarsko-bilogorske vode d.o.o., Broj: 12/22, od 31. ožujka 2022., Rješenje o rasporedu podnositelja na radno mjesto u Upravni odjel za prostorno uređenje, gradnju, zaštitu okoliša i zaštitu prirode u Bjelovarsko-bilogorskoj županiji s danom 1. travnja 2022., KLASA: UP/I-112-02/22-01/11, URBROJ: 2103/1-21-22-01, Rješenje Trgovačkog suda u Bjelovaru, poslovni broj: 3 St-112/2022-8, od 29. travnja 2022., kojim je otvoren stečajni postupak nad dužnikom Bjelovarsko-bilogorske vode d.o.o. te imenovana stečajna upraviteljica.

Člankom 59. stavkom 2. ZSSI/21-a propisano je da su osobe iz članka 3. toga Zakona koje su prvi put postale obveznici podnošenja imovinske kartice stupanjem na snagu toga Zakona dužne podnijeti imovinske kartice u roku od 30 dana od dana donošenja pravilnika iz stavka 1. toga članka.

Pravilnik o imovinskoj kartici obveznika Zakona o sprječavanju sukoba interesa („Narodne novine“, broj 8/22.) stupio je na snagu 20. siječnja 2022. pa bi stoga zadnji dan roka u kojem bi svi novi obveznici trebali podnijeti imovinsku karticu bio 19. veljače 2022.

S obzirom na jako veliki broj osoba koje su postale obveznicima ZSSI/21-a njegovim stupanjem na snagu, otvaranje korisničkih računa novih obveznika dovršeno je 19. travnja 2022. pa je podnošenje imovinskih kartica tehnički omogućeno novim obveznicima od toga dana nadalje, pod pretpostavkom da su do tada ispunili obvezu podnošenja zahtjeva za otvaranje korisničkog računa obveznika, propisanog člankom 3. stavcima 1. i 2. Pravilnika o imovinskoj kartici obveznika Zakona o sprječavanju sukoba interesa.

Povjerenstvo je iznimno obveznicima koji su stupili na dužnost u aktualnom mandatu na neku od dužnosti, temeljem kojih se njihovi obnašatelji po prvi puta smatraju obveznicima, omogućilo da imovinsku karticu povodom stupanja na dužnost pravovremeno podnesu zaključno do 19. svibnja 2022.

Iz svega prethodno navedenog proizlazi da je podnositelj stupanjem na snagu ZSSI/21-a po prvi put postao obveznik istoga Zakona. Također, iz dokumentacije koju je podnositelj dostavio uz svoj zahtjev razvidno je da je od 1. travnja 2022. ostao na poziciji odgovorne osobe u trgovačkom društvu Bjelovarsko-bilogorske vode d.o.o. radi obavljanja nužnih i neodgodivih poslova zbog prestanka poslovanja tog društva te da je Rješenjem Trgovačkog suda u Bjelovaru, poslovni broj: 3 St-112/2022-8, od 29. travnja 2022., otvoren stečajni postupak nad dužnikom Bjelovarsko-bilogorske vode d.o.o. i imenovana stečajna upraviteljica, kada je prestao izvršavati ovlasti odgovorne osobe.

Slijedom navedenog, Povjerenstvo je utvrdilo da se Dragan Lučić, povodom obavljanja funkcije direktora trgovačkog društva Bjelovarsko-bilogorske vode d.o.o. do 29. travnja 2022., jer je u primjerenom roku od stupanja ZSSI/21-a na snagu razriješena okolnost temeljem koje bi bio smatran obveznikom iz članka 3. stavka 1. točke 40. ZSSI/21-a, stoga Dragan Lučić nije dužan Povjerenstvu podnijeti imovinsku karticu.

Slijedom navedenog Povjerenstvo je dalo mišljenje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Podnositelj Dragan Lučić, putem e-mail adrese
2. Objava na internetskoj stranici Povjerenstva
3. Pismohrana